NVD คาดผลงานปีนี้มีกำไร รับรู้แบ็กล็อก 1.88 พันลบ-โครงการพร้อมขาย 1.2 หมื่นลบ.
NVD คาดผลงานปีนี้มีกำไร รับรู้แบ็กล็อก 1.88 พันลบ-โครงการพร้อมขาย 1.2 หมื่นลบ.
20 ส.ค. 2563

นายจิรเดช นุชสถิตย์ ผู้ช่วยกรรมการผู้อำนวยการสายการเงิน บริษัท เนอวานา ไดอิ จำกัด (มหาชน) หรือ NVD เปิดเผยว่า บริษัทคาดว่าผลประกอบการทั้งปีมีโอกาสจะกลับมามีกำไรสุทธิได้ แม้ว่าในช่วงครึ่งปีแรกจะมีผลขาดทุนถึง 40.85 ล้านบาท โดยบริษัทคาดว่าจะสามารถโอนกรรมสิทธิ์ของยอดขายรอโอน (Backlog) ในมือ 1,885 ล้านบาท เกือบทั้งหมดในช่วงครึ่งปีหลังนี้ พร้อมกันนี้บริษัทยังมีโครงการที่พัฒนาแล้วเสร็จพร้อมจำหน่ายในมือ 11,984 ล้านบาท ที่ทยอยขายออกอย่างต่อเนื่อง
ขณะเดียวกันบริษัทเตรียมเปิดโครงการใหม่ในช่วงครึ่งปีหลัง 2 โครงการ คือ Nirvana BEYOND Bangna มูลค่า 1,000 ล้านบาท และโครงการ Nirvana ELEMENT Bangna มูลค่า 2,400 ล้านบาท คาดว่าจะเริ่มรับรู้รายได้เข้ามาบางส่วนทันทีในช่วงครึ่งปีหลัง
ส่วนโครงการ Nirvana COLLECTION Krungthep Kreetha มูลค่าโครงการ 1,900 ล้านบาท ซึ่งเป็นโครงการไฮเอนด์ ยังไม่ได้กำหนดเวลาเปิดตัวโครงการ เพราะอยู่ระหว่างติดตามสถานกรณ์การแพร่ระบาดของเชื้อไวรัสโควิด-19 ว่าจะเป็นอย่างไร รวมไปถึงภาพรวมเศรษฐกิจด้วย
“เราต้องมาลุ้นว่าจะสามารถโอนโครงการต่างๆได้ตามเป้าหมายหรือไม่ โดยเฉพาะในส่วนของโครงการ BANYAN TREE Residences และ The Most ที่มีมูลค่าค่อนข้างสูง ซึ่งหากทั้ง 2 โครงการหลักนี้สามารถโอนได้ตามเป้าหมายปีนี้เราก็มีโอกาสที่จะกลับมามีผลประกอบการมีกำไรได้ ในขณะเดียวกันช่วงครึ่งปีหลังเรายังได้เปิดโครงการแนวราบที่ปัจจุบันความต้องการซื้อเพิ่มขึ้นหลังจากมีการแพร่ระบาดของเชื้อไวรัสโควิด-19 จะสามารถโอนได้บางส่วนในปีนี้เข้ามาหนุนด้วย” นายจิรเดช กล่าว